
2000! (Y2K) 

G in ye’r readin this, chances is the warld 
haesna dreed some awfu gruesome 
weird an life, as we ken it, aye gauns on 
- for the noo. Walcome tae the oncome. 
Gaun forrit agin aw it haes tae thraw at ye wi 
yer heid haudit heich an a guid Scots tung in 
yer mooth. It saired wir forebeirs weel throu 
guid times an sair times doon throu history 
sae here howpin it sairs us an oor’s for 
anither thoosan year. 

A Ful Blawn Stramash! 

N the 17t o December, BBCl’s 
Reporting Scotland cairiet a report 
aboot the difference in fundin gien tae 
Ulster Scots in compare wi whit’s gien tae 
the Scots language. Speakin tae the BBC’s 
Ken McDonald, Stuart McHardy sayed, “If 
this situation isnae addressed, fowk like 
masel an ithers will hae tae start leukin tae 
tak the government tae international law 
because, it appears tae me that we'r bein 
directly discriminated agin hi wir ain 
government in direck contradiction tae 
international law tae which, this British 
Government are signatories.” 

Cathy Peattie MSP, Labour member for 
Fawkirk East an maimber o the Cultur an 
Sport Comatee, sayed, “I think funding will 
be increased. Rhona Brankin, the 
Minister for Culture, who is keen tae 
develop a cultural strategy, has already 
assured that the Scots language is included 
in the early documents and she is keen tae 
see the Scots language encouraged and 
funded in Scotland.” 

Ken McDonald feinisht aff wi, “The Scots 
lobby in Scotland are delighted that Ulster 
Scots is getting a million but say that Scots 
here should be getting millions more. If 
not, they’re threatening this stooshie could 
become a full blown stramash.” 

Scots Storytell in Bursary 

T he Scottish Storytelling Centre, as 
pair! o its Bi-lingual Storytelling 
Initiative, is pittin forrit 2000 bursaries 
for up-an-comin storytellers. The ettle o the 
bursary is tae keep an ee on twa-leidit up-an- 
comin storytellers uisin aither Scots or Gaelic 
as thair primary language medium bi cleikin 
thaim wi experienced storytellers in Scotland 
an fendin a backgrund study program. 

Tae qualify for the scheme ye maun be:- 


a) Ower 16 

b) Bidin in Scotland for 2 year or mair 

c) Hae a direck experience o live oral 
storytellin in tradeetional an/or modren 
form 

d) Eluent in the uiss o Gaelic an/or Scots as 
a language medium 

e) Commitit tae the oncome an exercise o 
yer ain storytellin airt 

Thaim gittin bursaries will be gien a co- 
ordinatin tutor an will be expeckit tae pit in 
12 weeks ful time lairnin an practice (or its 
maik) workin wi estaiblished an experienced 
storytellers. The Bursary will fend a siller 
grant o £2400 tae kivver traivel an leevin 
costs an ludgins whaur necessar. A faurer 
soum haes been set aside for ilka bursar tae 
kivver costs o experienced storytellers an 
onie eikit on coorse fees. 

Tae speir for the 2000 Bursaries for 
storytellin in Gaelic or Scots, send a CV an 
kivverin screive tae Joanna Bremner, Co¬ 
ordinator, The Scottish Storytelling Centre, 
43, High Street, Edinburgh bi 6t. Januar 
2000. Applicants will be walit bi interview, 
that’ll include the inlat tae share some o yer 
ain stories frae yer existin experience. 

- 000 - 

Scots Tung WITTINS 
on the wab. 

The Scots Tung Wittins can be vizzied or 
doon-loadit an prentit (noo in HTML format 
forbye) frae the wab-steid o :- 

The Scots Speikers Curn, Glesca. 

Wab-steid backin :- 
http://www.mlove.free-online.co.uk/ 

A hard copie o STW is sent free o chairge tae 
aw maimbers o Scots Tung. 

Maimbership subscreivins is £4 peyed ilka 
September. (£5 furth o United Kinrik) 

Burns Pieter tae Beirthe 
Gree in 21t. Century? 

A llow AY Productions haes lat it be 
kent thay ettle tae mak a £20m picter 
aboot Robert Bums an his luve for 
Mistress Nancy MacLehose, a weel tae dae 
mairriet wumman frae Edinburgh, an thay 
howp it will be the biggest Scottish picter 
syne Braveheart. Heidit bi the kenspeckle 
Scottish actor an producer, James Cosmo, 
that taen pairt in Mel Gibson’s gree beirin 
picter anent William Wallace, the hail o the 
picter will be makit in Scotland. 
Proveesionally tae be cried Clarinda, an 

screivit bi the 
Scottish screiver, 
Andrew Gerard, 
the picter will be 
foondit on the 
plooman poet’s fey 
luve affair wi 
Mistress Agnes 
Maclehose. The 
affair wis cairiet 
oot maistlins bi wey o heidie letters screivit 
unner the by-nems o Sylvander an Clarinda. 
It wis for Clarinda that Bums screivit ane o 
his best kent luve sangs, Ae Fond Kiss. 

The projeck haes drawn the tent o Hollywood 
studios areddies for distreebutin the picter an, 
wi Burns clubs aw ower the warld frae China 
an Russia tae Americae, it is howped the 
furth o Scotland mercat intrest will be 
muckle. 

We ken that the Scots leid will kythe in 
Bums’ sangs an poems but we howp that it 
will kythe an aw in the feck o the dialogue. 

- 000 - 

Mair Aboot Burns. 

R obert Bums haes been votit the 
heidmaist Scot o aw time, dingin Sir 
William Wallace an Robert the Bruce 
intae saicont an third place, bi the kenspeckle 
fowk that kythes in Who’s Who In 
Scotland. 

SDA, in the rin-up tae Yule, prentit the 
words o Auld Lang Syne on the back o 
its till lines efter fundin oot that 74% o 
fowk in the country didna ken thaim. Naw, 
thay didna say whit country but fine dae we 
ken. 

Say Aye Tae A Pie! 

A ne o wir maimbers frae Auld Reekie 
haes telt us that her local baxter in 
Canonmills haes a poster bi the Scotch 
Pie Club up in the windae wi the slogan ”Say 
Aye Tae A Pie”. Ee grippin stuff!! _ 


Neist Forgaitherin 
Mon. 14t. Februar 2000 
7.30pm tae 9.00pm 
Sma Lounge. 

Brunton Ha, Musselburgh. 


Nae Smokin Signs. 

S cots Tung’s Nae Smokin signs haes 
been pit up in maist o the shops that wis 
sellin wir Christmas cairds an thay’v 
proven richt faur ben an ee grippin. Twa 
wifies staunin in a queue waitin tae git tae the 















coonter o Monktonha Post Office wis heard 
haein a guid gaun crack an ane says tae the 
ither, “Oh! see tae thon NAE SMOKIN thing 



East Lothian 
Cooncil 


up thare! It’s written the auld Scotch wey. Is 
that no nice tae see?” 

Copies o the signs wis pit up months ago in 
the Brunton Ha’s Comatee Rm. C whaur 
Scots Tung haes its forgaitherins an nane o 
thaim haes iver been taen doon yet. The 
wumman that haes owerance for thae things 
in the Brunton Ha, the Policy an Business 
Manager, wis gien twa copies tae see if she 
micht want tae pit thaim up oniewhaur else in 
the biggin an she wis fair awa wi thaim an 
thocht she cuid git thaim photie-copied in 
colour an laminated at the East Lothian 
Cooncil heid offices in Haddington. We telt 
her thare wis nae leemit tae the nummer o 
copies she cuid tak an if the rest o the 
Cooncil’s offices wantit copies, juist tell 
thaim tae help thirsels. She speirt us tae pit 
the Cooncil’s name an logo on thaim an 
sayed she wad stert wi a prent run o aboot 
20/30 an she greed an aw tae offer thaim tae 
aw the ither cooncil offices in East Lothian 
an tae aw the libraries forbye. We’ll keep ye 
telt whit happens here an if oniebodie else 
feels like speirin thair ain Cooncil tae dae the 
same, juist gie us a phone an we’ll post aff a 
maister copie. 

Collogue for 6t. Year Schuil 
Collegianers. 

T he abuin Collogue, rin bi the Eddication 
Comatee o the Scots Language Resource 
Centre, taen place at Lauder College, 
Dunfermline on the lit Nov. The Collogue 
wis awfu weel tendit wi a hunner an aicht 
collegianers forbye twintie teachers. The day 
wis stertit aff wi twa readins frae major 
Scottish screivers then taen the form o 
workshops for collegianers tae screive an 
laim aboot the Scots language an leeteratur. 
Workshops wis fendit for the teachers an aw 
on matters tae dae wi the schuil curriculum. 
The word comin back frae the collegianers an 
teachers wis that the collogue wis a muckle 
success an noo that thay’v pree’d the puddin, 
thay’r aw leukin forrit tae bigger help ins in 
the oncome. Liz Niven, Convener o the 
Eddication Comatee, shuid be weel pleasured 
wi her ain inpit tae the collogue an the 
muckle heize it haes nae doot gien tae the 
staunin o the Scots language in Scottish 
eddication. Scots Tung taks its proverbial 
bunnet aff tae her. 

Scots Language Christmas 
Cairds 1999. 

ERTIE YULE, oor Scots language Yule 
caird for Christmas 1999, haes been a 
richt rin-awa success this year. Tho at 
the time o screivin, the hinnermaist nummers 
haedna been coontit, we can jalouse that, wi 
the fower thoosan o thae abuin cairds we got 
prentit an the anes we haed left ower frae 
ither years, we maun hae selt some whaur 
aroond five an a hauf thoosan cairds this 
year. Wi nineteen hunner bein aboot the best 
weV haed in bygane years, this gies ye a 
meisure o hou weel we’v duin an bunnets 
haes tae be taen aff agane tae Sheena for sic a 
braw paintin, tae Janet for the weel admired 
poem an tae the lave o the team for the 
computer design work, greetins, credits an 
composeetion. As the mannie sayed, “This 
ane micht be a hard ack tae follae.” 

Sixteen shops makit a guid profit oot o wir 
cairds this year wi Jock's Lodge Post Office 
tappin the leet at ower five hunner an fifty 
cairds selt an telephone sales haes been a 
guid three fower times up on ither years. The 
PO tae haes duin weel, no juist for the 
postage on individual cairds, but wi the 
postin o parcels o cairds an aw in repone tae 
telephone orders. But whit Scots Tung is 
maist pleasured wi abuin awthin is the fack 
that, if ye jalouse that ilka caird is juist read 
bi twa fowk, that means that mair nor eleeven 
thoosan pair o een haes been exposed tae the 
screivit Scots language an thay ken noo that 
aw Christmas cairds daesna hae tae be 
screivit in English. 

THREE INTAE 2000 = ??? 

T he Scottish Book Trust set oot tae merk 
the new millennium bi speirin a wheen o 
fowk thair chyce o buiks tae tak wi 
thaim intae 2000 if thay kent thay war juist 
allooed tae tak three. Bi the time ye read this 
the die will hae been cuist an a leet o buiks 
micht weel be postit areddies on thair 
wabsteid at:- 

http//: WWW.scottishbooktrust.com 
Is onie o the tap three the anes you wad hae 
walit? 

Scots Language Facksheet. 

T he abuin Scots Language Eacksheet, 
that wis pitten oot bi the Scottish 
Executive in August 1999, gied a leet o 
aw the siller that wis gien bi thaim for the 
uphaud o Scots Language bodies. Ane bodie 
leetit wis the Scottish Poetry Library that got 
£22,500 for 1999-2000. Ane o wir maimbers 
screivit tae the Scottish Executive pyntin oot 
that the SPL wisna a Scots language bodie 
for it kivvert aw three o Scotland’s 
languages; Scots, Gaelic an English sae thay 
cuidna richtlie eik the hail o thon £22,500 as 
siller gien tae Scots. Oor maimber haes juist 
gotten a screivit repone frae the Scottish 
Executive greein this wis a mistak an the SPL 
shuidna hae been eikit in wi that leet at aw. 
Thay’r gaun tae pit oot a new correckit 
vairsion o the facksheet. 


Is 2000 the year for Scots 
tae baud back frae bein 
'polite'? 

M aist o us, apairt frae the younger 
anes, haes been brocht up in sic a wey 
that whan oniebodie speaks tae us in 
‘polite’ English, it’s conseedered ill mainnert 
tae no speak ‘polite’ back, sae the’r still some 
Scots leid bodies an indiveeduals, but no aw 
thaim, that communicates wi the 
Estaiblishment in naethin else but English. 
Scots Tung is o the consait that ‘polite’ shuid 
be a twa wey gait an oniethin spoken or 
screivit in Scots shuid be gien a ‘polite’ Scots 
repone but, apairt frae that, we wad threap an 
aw that onie time we dinna uise Scots, at 
least in Scotland, we juist weaken it anither 
tait an ding anither English nail intae the 
mither tung’s coffin. Thon juist eiks tae the 
English coccoon that the Estaiblishment 
carries aboot wi it (if nae Scots comes oot yer 
mooth, the’ll be scant o Scots gaun in yer 
lugs) an gies it a fause consait o hou monie 
fowk uises Scots. We canna git ower tae the 
Scottish Executive an the Estaiblishment that 
Scots is a leevin language that isna juist 
confined atween the batters o a buik or tae 
the stage, if the only contack thay hae wi us 
is in English. A guid new millennium 
resolution for us micht weel be tae pit wir 
auld creenges an polite habits ahint us an tae 
be mair aggressive wi oor uiss o baith the 
spoken an screivit Scots language. Aiblins it 
wadna be wicelike tae speir for a ful blawn 
boycott o the English language but we 
shuidna hand back in bein mair feckfu tae gar 
the Scots language kythe in places it haesna 
been walcome tae in the bygane. In aboot 
five year o Scots Tung screivin letters in 
Scots, it haesna aince haed ane sent back wi a 
request tae hae it owerset intae English. Ilka 
ane haes been unnerstuid an, tho a haundfu 
haes gotten a repone screivit in Scots, the 
feck haes haed tae mak dae wi an English 
repone. Maist fowk in the Estaiblishment 
wad raither git somebodie tae owerset the 
letter for thaim than awn tae no bein able tae 
unnerstaun the mither tung. 2000 is the time 
for Scots upsteerers tae fling thair creenge 
back intae the faces o the Estaiblishment an 
gar an English creenge. _ 

Makars' Neuk 

Sae lat us glent juist lik thon tree 
Crouse an hertie wi neibours be 
Win abuin daurk an dowie days 
An shoother yin anither’s waes. 

J.C. Cousin. 

